
Kinek és mi célból e roppant nagy áldozat? Történetiség és áldozatiság Döblin Berlin, Alexanderplatz című regényében


A következő tanulmány Alfred Döblin 1929-ben megjelent Berlin, Alexanderplatz című regényének újszerű, átfogó értelmezését tűzi ki célul. Egymással párhuzamosan két síkon – metapoétikai dimenzióban és a narráció síkján – kívánom az analízis tárgyává tenni a történetiség, ezen keresztül pedig az áldozat fogalmát. Tézisem szerint Döblin „nagyvárosregénye” szakít a városról alkotott egyszerre idealizált és démonizált irodalmi toposszal. Ahogy azt a dolgozat első részében látni fogjuk, a bibliai Nagy Babilon a Berlinbe visszatérő és a vele szemben, illetve benne rögzített szubjektumpozíciót elfoglaló főszereplőnek, Franz Biberkopfnak feleltethető meg. Biberkopf életvezetési modellje, miszerint „[..a]z ember legyen becsületes és maradjon magának”, és ezen modellhez való mindennel szemben, mindenek ellenére történő ragaszkodásában rejlik a nagyvárossal szemben tanúsított militáns viszonya, amely, a főszereplő változatlanságának és mozdulatlanságának oppozíciójaként – ahogy arra a bevezetés elején már homályosan utaltunk – a történetiség, a változás szimbólumaként jelenik meg. A második részben Döblin által a mű alaptémájaként megjelölt áldozatiság tematizációjára, a fogalom pontosítására, az áldozat és préda differenciálására kerül sor az áldozat mint önfeláldozás eszméjén keresztül. Az áldozatfenomén nyomán világossá válik Franznak a halállal való, az őt megtörő találkozása, annak egzisztenciál-ontológiai karaktere mint halálhoz viszonyuló lét. Itt Franz „erőszakkúrájával” párhuzamosan mind szereplőnk stabil szubjektumpozíciója, mind az elbeszélőnk didaktikus, mindent tudó, a folyamatra rálátó abszolút perspektívája is megtörik és kérdésessé válik; az elbeszélő s rajta keresztül az író autoritásának destrukciója fontos eleme a döblini esztétikának. Végül a harmadik fejezetben látszólag a regény ellentmondásosnak tűnő befejezésének értelmezésére teszünk kísérletet. Rámutatunk arra a filozófiai kérdésfelvetésre, amely a mű egészét meghatározza, és amely kérdésfelvetés és az azzal szorosan összefüggő elbeszélésmód már önmagában kikezdi egy olyan zárt értelmezés kereteit, mely szerint az ideológiák által átszőt individuum végül – véleményem szerint szintúgy ideologikus – a szolidaritáson alapuló utópisztikus tömegmítoszban oldódik fel. Ennek cáfolataként perspektívaváltást hajtunk végre, magunk mögött hagyjuk Franz Karl Biberkopfot és a világtörténelemre pillantunk.



